DOI: 10.14457/tu.the.2024.1265
title: การดำเนินการเร่งรัด ติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริตของสำนักงานปลัดสำนักนายกรัฐมนตรี

description: การศึกษาวิจัย เรื่อง “การดำเนินการเร่งรัด ติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริตของสำนักงานปลัดสำนักนายกรัฐมนตรี” มีวัตถุประสงค์เพื่อศึกษาปัญหาและอุปสรรคของการดำเนินการเร่งรัด ติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริตของสำนักงานปลัดสำนักนายกรัฐมนตรี โดยพิจารณาตามกระบวนการของการดำเนินการเร่งรัด ติดตาม เกี่ยวกับกรณีเงินขาดบัญชีหรือเจ้าหน้าที่ของรัฐทุจริตของสำนักงานปลัดสำนักนายกรัฐมนตรี แบ่งเป็น 3 ขั้นตอน ประกอบด้วย การเตรียมการ การดำเนินการ และหลังการดำเนินการ ในแต่ละขั้นตอนยังระบุถึงขั้นตอนย่อยเพื่อให้เห็นภาพการดำเนินงาน รวมถึงเพื่อให้เห็นถึงปัญหาและอุปสรรคในการดำเนินการเร่งรัด ติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริตของสำนักงานปลัดสำนักนายกรัฐมนตรีที่พบในแต่ละขั้นตอนย่อย ได้แก่ การเตรียมการ ขั้นการวิเคราะห์องค์ความรู้ด้านกฎหมายและระเบียบที่เกี่ยวข้อง การดำเนินการ ขั้นการตรวจสอบเอกสารการรายงานการตรวจพบและหลังการดำเนินการ ขั้นการเร่งรัด ติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริต และเสนอแนะแนวทางในการปรับปรุง/แก้ไขปัญหาและอุปสรรคของการดำเนินการเร่งรัด ติดตาม เกี่ยวกับกรณีเงินขาดบัญชีหรือเจ้าหน้าที่ของรัฐทุจริตของสำนักงานปลัดสำนักนายกรัฐมนตรี เพื่อให้การดำเนินการมีประสิทธิภาพมากยิ่งขึ้น การศึกษาวิจัยครั้งนี้ใช้วิธีการวิจัยเชิงคุณภาพ (Qualitative Research) ได้แก่ การวิจัยเชิงเอกสาร (Documentary research) และการสัมภาษณ์เชิงลึก (In-depth Interview) กับกลุ่มตัวอย่างผู้ที่มีความรู้ ความเข้าใจ และความเชี่ยวชาญเกี่ยวกับการดำเนินการเร่งรัด ติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริต รวมถึงมีหน้าที่ที่เกี่ยวข้องในกระบวนการดำเนินการเร่งรัด ติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริต โดยใช้รูปแบบการสัมภาษณ์แบบกึ่งโครงสร้าง (Semi Structured Interview) ซึ่งกลุ่มตัวอย่างที่ผู้วิจัยเลือกในครั้งนี้คือ บุคลากรของสำนักงานปลัดสำนักนายกรัฐมนตรี จำนวน 13 ราย ได้แก่ 1) ผู้บริหารระดับสูง จำนวน 2 ราย2) ผู้บริหารระดับต้น จำนวน 2 ราย และ 3) เจ้าหน้าที่ผู้ปฏิบัติงานส่วนกลาง จำนวน 9 ราย จากผลการวิจัยสรุปได้ว่า ปัญหาและอุปสรรคที่ส่งผลให้การดำเนินการเร่งรัด ติดตาม เกี่ยวกับกรณีเงินขาดบัญชีหรือเจ้าหน้าที่ของรัฐทุจริตล่าช้ามากที่สุด ได้แก่ 1) บุคลากรที่ปฏิบัติงานขาดความรู้ ความเข้าใจ ความเชี่ยวชาญด้านระเบียบสำนักนายกรัฐมนตรี ว่าด้วยการเร่งรัด ติดตาม เกี่ยวกับกรณีเงินขาดบัญชีหรือเจ้าหน้าที่ของรัฐทุจริต พ.ศ. 2546 และที่แก้ไขเพิ่มเติม และกฎหมายที่เกี่ยวของทางแพ่ง อาญา วินัย ซึ่งมีความซับซ้อนและแตกต่างกันตามลักษณะของแต่ละกรณี โดยเฉพาะเจ้าหน้าที่วิเคราะห์นโยบายและแผนที่ไม่มีพื้นฐานด้านกฎหมาย ส่งผลให้เกิดข้อจำกัดในการตีความกฎหมายและเลือกแนวทางปฏิบัติที่เหมาะสม ขณะที่นิติกรที่มีความเชี่ยวชาญกลับมีจำนวนไม่เพียงพอรองรับภาระงาน อีกทั้งไม่มีระบบการอบรมหรือซักซ้อมแนวทางใหม่เมื่อมีการปรับปรุงกฎหมาย ทำให้เสี่ยงต่อความผิดพลาดและความล่าช้าในการดำเนินงาน 2) การขาดการวางแผนที่มีความเป็นระบบและต่อเนื่อง โดยส่วนใหญ่ดำเนินการแบบเฉพาะหน้าตามเหตุการณ์ ไม่มีแผนงานล่วงหน้าที่ชัดเจน เป้าหมายที่วัดผลได้ หรือแนวทางติดตามความคืบหน้า ส่งผลให้เจ้าหน้าที่ไม่เข้าใจภาพรวมของกระบวนการและบทบาทหน้าที่ของตนอย่างลึกซึ้ง เกิดความไม่ต่อเนื่องในการดำเนินงาน ขาดการบูรณาการกับหน่วยงานอื่น และไม่สามารถจัดสรรทรัพยากรอย่างเหมาะสม ปัญหานี้ส่วนหนึ่งเกิดจากการที่หน่วยงานยังไม่มีคู่มือปฏิบัติงานที่ชัดเจน ทั้งนี้มีแนวทางในการปรับปรุง/แก้ไขปัญหาและอุปสรรคของกระบวนการดำเนินการเร่งรัด ติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริตของสำนักงานปลัดสำนักนายกรัฐมนตรีโดยสามารถแบ่งออกเป็น 2 ระยะ คือ แนวทางระยะสั้น ได้แก่ 1) จัดทำคู่มือการปฏิบัติงาน ให้ครอบคลุมขั้นตอนตามระเบียบสำนักนายกรัฐมนตรี ว่าด้วยการเร่งรัด ติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริต พ.ศ. 2546 และที่แก้ไขเพิ่มเติม เพื่อเป็นแนวทางที่ชัดเจนแก่เจ้าหน้าที่ 2) อบรมและพัฒนาศักยภาพบุคลากร ด้านกฎหมาย ระเบียบ และแนวปฏิบัติที่เกี่ยวข้อง 3) จัดอบรมแบบกรณีศึกษา (Case Study) เพื่อให้เข้าใจสถานการณ์จริงและสามารถวิเคราะห์ได้อย่างเป็นระบบ 4) จัดตั้งคลังความรู้และระบบ e-Learning ด้านกฎหมายและขั้นตอนการดำเนินงานในรูปแบบออนไลน์ 5) ใช้สื่อออนไลน์ เพื่อยกระดับการสื่อสารและถ่ายทอดองค์ความรู้ในกระบวนการเร่งรัด ติดตาม และแนวทางระยะยาว ได้แก่ 1) พัฒนาระบบเทคโนโลยีสารสนเทศใหม่ เพื่อรองรับการส่งข้อมูลและเอกสารจากหน่วยงานที่เกิดกรณีเงินขาดบัญชีหรือเจ้าหน้าที่ของรัฐทุจริตแบบออนไลน์ 2) ปรับปรุงโครงสร้างบุคลากร โดยเพิ่มตำแหน่งนิติกรทั้งในระดับพนักงานราชการและข้าราชการ เพื่อรองรับภาระงานทางกฎหมายที่ซับซ้อน 3) ปรับแก้ระเบียบสำนักนายกรัฐมนตรี ว่าด้วยการเร่งรัด ติดตามเกี่ยวกับกรณีเงินขาดบัญชีหรือเจ้าหน้าที่ของรัฐทุจริต พ.ศ. 2546 และที่แก้ไขเพิ่มเติม เพื่อให้อำนาจสำนักงานปลัดสำนักนายกรัฐมนตรีในการกำกับและบังคับให้หน่วยงานที่เกี่ยวข้องดำเนินการตามระเบียบอย่างเคร่งครัด